ï»¿Ndege-Asali alipiza kisasi  

Hii ni hadithi ya Ndege-Asali na mvulana mmoja mlafi aliyeitwa Jeuri. Siku moja Jeuri  alipokuwa akiwinda, alisikia mwito wa Ndege-Asali amabye huwaongoza watu palipo na asali.  Jeuri alianza kudondokwa na mate alipofikiria juu ya asali. Alisikiliza na kutazama vizuri hadi  akamwona Ndege-Asali aliyekuwa ametua kwenye matawi.  "Chitik-chitik-chitik," Ndege-Asali aliruka na kutua kwenye mti uliokuwa karibu. "Chitik-chitik-  chitik," aliita, huku akinyamaza na kuhakikisha kwamba Jeuri alikuwa amemfuata.  
Baada ya nusu saa, waliufikia mti wa mtini.  Ndege-Asali aliruka kama mwenda wazimu  kutoka tawi moja hadi jingine.  Jeuri alisimama akamtazama kwa muda  mrefu.  
Baadaye, Ndege-Asali alitulia kwenye tawi  moja, akageuza kichwa chake na  kumwangalia Jeuri.  Jeuri aliamini kuwa Ndege-Asali alikuwa  akisema, "Asali iko hapa! Njoo sasa!"  Jeuri hakuweza kuwaona nyuki wowote  kutoka chini ya mti kwa vile alimwamini  Ndege-Asali.  
Jeuri aliuweka mkuki wake chini ya mti.  Akakusanya vijiti vilivyokauka kisha akakoka  moto mdogo.  Moto ulipowaka vizuri, Jeuri alikitia kijiti  kirefu kilichoaminika kutoa moshi mwingi.  Alianza kukwea mti akiwa amekishika kwa  meno.  
Baadaye, Jeuri alisikia sauti ya nyuki.  Walikuwa wakiingia na kutoka mzingani.  Alipoufikia mzinga, alikisukuma ndani kile  kijiti kilichokuwa na moto.  Nyuki walitoka ndani kwa hasira wakihisi  uchungu. Waliruka na kwenda kwa sababu  hawakupenda moshi.  Hata hivyo, walifanya hivyo tu baada ya  kumuuma Jeuri!  
Nyuki walipokuwa nje, Jeuri aliingiza mkono  wake ndani ya mzinga.  Alitoa kipande kikubwa cha asali iliyokuwa  ikidondoka. Aliiweka kwa utaratibu ndani ya  mkoba aliokuwa nao na kuanza kushuka.  
Ndege-Asali alishuhudia kila kitendo  alichofanya Jeuri. Alikuwa akisubiri  kubakishiwa kiasi kidogo cha asali kama  shukurani kwa kumwongoza Jeuri kwenye  asali.  Aliruka kutoka tawi hadi tawi huku akikaribia  chini.  Mwishowe Jeuri alifika chini. Ndege-Asali  alitua kwenye jiwe karibu na Jeuri akisubiri  zawadi yake.  
Lakini Jeuri aliuzima moto, akachukua mkuki wake na kuanza safari bila kumjali Ndege-Asali.  Ndege-Asali aliita kwa hasira, "USH-ndi! USH-ndi!" Jeuri alisimama, akamkodolea macho kisha  akacheka kwa sauti. "Rafiki yangu, unataka asali kidogo? Ha! Mimi ndiye nilifanya kazi yote  pamoja na kuumwa na nyuki. Kwa nini nikugawie asali hii tamu?"  
Jeuri aliondoka na kwenda zake.  Ndege-Asali alikasirika sana! Hivi sivyo  ndivyo alistahili kutendewa!  Lakini, atalipiza kisasi.  
Siku chache baadaye, Jeuri alisikia tena mwito wa Ndege-Asali uliohusu asali. Aliikumbuka  asali tamu, na kwa mara nyingine, alimfuata kwa hamu.  Baada ya kumwongoza Jeuri kwenye msitu, Ndege-Asali alipumzika chini ya mti wa mwavuli.  "Aa, bila shaka mzinga umo ndani ya mti huu," Jeuri aliwaza.  Kwa haraka, aliwasha moto wake na kuanza kukwea mti akiwa amebeba kuni iliyotoa moshi.  Ndege-Asali alimtazama tu.  
Jeuri alipopanda, alishangaa kwa nini hakusikia sauti ya nyuki. "Pengine mzinga umefichika  ndani ya mti zaidi," alifikiria.  Alipanda tena juu ya tawi jingine. Lakini badala ya mzinga, alijikuta akiwa ana kwa ana na  Chui!  
Chui alikuwa na hasira sana kwa sababu  usingizi wake ulikuwa umekatizwa.  Aliiyafanya macho yake yakawa madogo,  akaufungua mdomo wake na kuyaonyesha  meno yake makubwa makali.  
Kabla ya Chui kumvamia, Jeuri alishuka  haraka chini. Katika haraka hiyo, aliteleza na  kuanguka kwa kishindo akaumia mguu  wake.  Alirukaruka akienda kwa haraka alivyoweza.  Kwa bahati nzuri, Chui alikuwa bado akihisi  usingizi, kwa hivyo hakumfukuza.  Ndege-Asali alikuwa amelipiza kisasi na Jeuri  alikuwa amejifunza funzo lake.  
Kwa hivyo, watoto wa Jeuri na watoto wa  watoto wao wanamheshimu sana Ndege-  Asali wanapoisikia hadithi yake ya  kuwaongoza watu kwenye asali.  Kila wanapotoa asali, wao huhakikisha  kwamba wanamzawadi kwa kiasi kikubwa  cha asali!  

You are free to download, copy, translate or adapt this story and use the illustrations as long as you attribute in the following way:  Ndege-Asali alipiza kisasi  Author - Zulu folktale  Translation - Brigid Simiyu  Illustration - Wiehan de Jager  Language - Kiswahili  Level - Read aloud  Â© African Storybook Initiative 2014  Creative Commons: Attribution 4.0  Source www.africanstorybook.org 

Question: Ndege- Asali alisubiri nini
Answer: zawadi yake